אהרן לוי

הרב אהרן לוי (נולד בא' בטבת ה'תש"ל, 10 בדצמבר 1969) הוא רב, מוהל, חוקר ומרצה בתחומי יהדות (בפרט רצף התורה שבעל פה והחיים היהודיים בשואה), משורר ומחבר ספרים.

== ביוגרפיה ==
נולד ליוסף ולאסתר לוי. גדל בבני ברק ולמד בתלמוד תורה תורת העמק ובישיבת עטרת ישראל. בשנת 1987 נכנס לישיבת חברון כנסת ישראל, שם למד אצל הרבנים הרב אברהם פרבשטיין, הרב שמחה זיסל ברוידא והרב צבי הירש פלאי.

נישא לרחל עבאדי, ואחר נישואיו החל ללמוד בבית המדרש לרבנות יביע אומר. בשנת 1991 הוסמך לרבנות על ידי הרב עובדיה יוסף, הרב מרדכי טולידנו והרב יעקב יוסף, וכן על ידי הרבנים הראשיים לירושלים הרב שלום משאש והרב יצחק קוליץ.

בשנת 1992 שלח אותו הרב יעקב יוסף לשמש כרב הקהילה היהודית "אהל לאה" בהונג קונג, בקרב ישראלים במקום<ref name=":0"></ref>.

בסוף שנת 1993 חזר לארץ והתגייס לצה"ל אל הרבנות הצבאית, שבה שירת במילואים עד שנת 2010.

== הפצת יהדות ==
בשנת 1995 הצטרף לארגון ערכים כמרצה בתחומי יהדות. בשנת 2013 פתח את מדרשת "וידעת" שבה הוא מוסר שיעורי תורה והרצאות לצד רבנים נוספים. השיעורים משודרים גם בערוץ הידברות, ביוטיוב ובמקומות נוספים.

בשנת 2020 החל לשתף פעולה עם איש התקשורת מושיקו שטרן, ויחד הפיקו כ-100 תוכניות טלוויזיה אשר שודרו בערוץ הידברות וביוטיוב. במסגרת זו הפיק את התוכנית "אמנים מדברים", שבמסגרתה מארח הרב לוי אמנים ישראלים, בהם הזמרים נתן גושן, קובי אפללו ועקיבא תורג'מן.

בשנת 2021 הקים קו שיעורים טלפוני שבו ניתן להאזין לאלפי שעות הרצאות ושיעורים בכל נושאי היהדות. 

===תחומי עיסוק===
הרב לוי עוסק בהוכחת רציפותה של התורה שבעל פה והתמודדות עם טענות הנצרות והיהדות הקראית בדבר הפסקות ברצף המסורת היהודית. את מחקרו הוא מציג בספר "לא בשמים היא" – על אמיתותהּ ורציפותה של התורה שבעל פה" וכן בסדרה של 88 הרצאות, שפורסמו גם ביוטיוב, בשילוב עם לימוד ספרו של רבי דוד ניטו "כוזרי שני".

בשנת 2008 החל למסור הרצאות בתחום היסטוריית השואה, החיים היהודיים בפולין בזמן מלחמת העולם השנייה, וסוגיות בתחומי האמונה, אשר התעוררו בעקבות אירועי השואה. החל משנת 2010 הרב לוי מדריך ומוביל מסעות לימודיים במחנות ההשמדה בפולין, בהם עוסקים במורשת השואה בהשתתפות עדים ניצולי שואה.

== סרטי וידאו ==
במסגרת פעילותו בהפצת יהדות, מלבד סרטי הרצאות רבים שפרסם, בין השנים 2000 עד 2008 הפיק מספר סרטים המשולבים גם בתסריט, עלילה ושחקנים:
* אני מאמין – חקר הזהות היהודית ובירור סוגיית מיהו יהודי
* חקירה נגדית – חקר שורשי המוסר ומקורותיו
* לומר תודה – טעמים לברכת אשר יצר
* מי ברא אלה – על פלאי גוף האדם

== אלבומים מוזיקליים ==
הרב לוי כתב והפיק אלבומי מוזיקה פרי עטו, עם הזמר יהודה דים. במסגרת זו הפיקו השניים את האלבומים "תכל'ס" ו"מחשבות", ובהם השירים "אני מאמין" (טרבלינקה, בהשראת סיפורו של עזריאל דוד פסטג), "תגיד לי מה יותר מתוק מדף גמרא", "השבבניק" ועוד<ref name=":0" />. בשנת 2019 הפיק שיר בביצוע הזמר אריאל הלמן, שבו הוא קובל על האפליה נגד מזרחים בציבור החרדי.

== ספריו ==
*לא בשמים היא – על אמיתותה ורציפותה של התורה שבעל פה, הוצאת ערכים, ירושלים תשס"ח
* לחזור עם תשובה חלק א (בראשית), הוצאת טקסט רץ, ירושלים תשע"א
* לחזור עם תשובה חלק ב (שמות), הוצאת טקסט רץ, ירושלים תשע"ג
* לחזור עם תשובה חלק ג (ויקרא), הוצאת טקסט רץ, ירושלים תשע"ו
* פרשה ב-04:00 – אקטואליה יהודית בפרשת השבוע, הוצאת טקסט רץ, ירושלים תשפ"ב

== קישורים חיצוניים ==

* [https://www.kikar.co.il/tag.php?q=הרב+אהרן+לוי הרב אהרן לוי], באתר כיכר השבת
* [https://arachim.org/VideoLectures_List.asp?SupplierID=1 הרצאות של הרב אהרן לוי], באתר ערכים
* [https://www.hidabroot.org/vod/?lecturer=5237 הסרטים של הרב אהרן לוי], באתר הידברות
* [https://textratz.co.il/product-tag/הרב-אהרן-לוי/ ספרי הרב אהרן לוי], באתר טקסט רץ

== הערות שוליים ==

קטגוריה:בוגרי ישיבת חברון כנסת ישראל
קטגוריה:חיילי הרבנות הצבאית
קטגוריה:רבנים ספרדיים ישראלים
קטגוריה:סגל ערוץ הידברות
קטגוריה:ישראלים שנולדו ב-1969